พอดีว่าพ่อผมโดนหมากัดเมื่อคืนวันเสาร์ประมาณ 5 ทุ่มแล้วไปรักษาที่สถานเสาวภาเมื่อวันจันทร์ที่ผ่านมาโดยฉีดยาไป 2 เข็ม แบ่งเป็นบาดทะยักกับพิษสุนัขบ้า และวันนี้ทางพ่อผมก็มีนัดไปฉีดป้องกันพิษสุนัขบ้าอีก 1 เข็ม หลังจากที่พ่อผมกลับมาบ้านก็ได้ถามว่า คุณนัดอีกทีเมื่อไหร่ พ่อผมบอกมาว่าไม่ได้นัดแล้ว ผมจึงสงสัยว่าโดนหมากัด ฉีดยาแค่นี้เองหรอครับ ส่วนตัวผมเองก็เคยโดนกัดแล้วมีระยะเวลานัดฉีดวัคซีนต่ออีกหลายเดือน แต่ของพ่อผมนั้นเคยมีประวัติการรักษาอยู่สถานเสาวภามาก่อนประมาณปี 37 ส่วนนี้จะเกี่ยวข้องกันมั้ยครับ ที่พ่อผมไม่ต้องไปฉีดยาอีกแล้ว ขอบสำหรับคำตอบล่วงหน้าครับ
สวัสดีค่ะ หากพ่อได้ฉีดวัคซีนป้องกันพิษสุนัขบ้าไปเมื่อวันจันทร์ และฉีดอีกครั้งในวันนี้ และแพทย์ไม่ได้นัดฉีดเพิ่มอีก เป็นไปได้ว่าพ่อเคยฉีดวัคซีนพิษสุนัขบ้าครบ 3 หรือ 5 เข็มไปนานแล้วเมื่อหลายสิบปีก่อน ดังนั้นเมื่อโดนสุนัขกัดอีก จึงเพียงแค่ฉีดกระตุ้น 2 เข็มในวันที่ 0 และ 3 ค่ะสำหรับวัคซีนป้องกันบาดทะยัก หากเคยฉีดครบตามกำหนดนัดมาแล้ว 3 เข็ม ก็เพียงแค่ฉีดกระตุ้น 1 เข็มค่ะ